Oukersdag-moord: Man erken skuld vir sy aandeelDion Dumas Mzwondeleli Dasheka (32) het ingevolge ŉ pleitooreenkoms met die staat skuld erken op aanklag van roof met verswarende omstandighede. Hy het erken dat hy deur sy vyf medebeskuldigdes genader is om Dumas se gesteelde motor te koop. Dumas, ŉ polisiebeampte verbonde aan die Malmesbury-polisiestasie, is op 24 Desember die laaste keer gesien toe hy ŉ geskenk by sy ma se dokter se huis gaan aflaai het. Dumas, die bekende sangeres Jennifer Zamudio se neef, se liggaam is op 27 Desember in Atlantis, noord van Kaapstad, gevind. Dit het tydens die hofverrigtinge aan die lig gekom dat Dumas die dag van sy verdwyning reeds dood is nadat hy oorval en met ŉ mes gedreig is. Hy is vasgebind, gesleep, versmoor en verwurg. Hy is van geld en sy BMW beroof. Dasheka is tot drie jaar tronkstraf gevonnis as deel van die pleitooreenkoms. Hy is onbevoeg verklaar om ŉ vuurwapen te besit. Dasheka het in die pleitooreenkoms erken die ander vyf beskuldigdes het op die dag van die moord na sy huis in Atlantis gekom en hom gevra vir hulp om die BMW te verkoop. Volgens Dasheka het hy vir een van die beskuldigdes gevra wie se motor dit is waarop die beskuldigde gesê het dit is syne. “Ek erken dat ek vermoed het die motor is dalk gesteel aangesien ek die beskuldigde baie goed ken en geweet het hy het nie ŉ motor nie.” Dasheka het saam met die ander vyf beskuldigdes na Khayelitsha gery om die motor te probeer verkoop. Dasheka het erken hy wou deel in die opbrengs van die verkoop van die voertuig aangesien hy kommissie sou ontvang. Volgens Dasheka kon hulle nie daarin slaag om die motor te verkoop nie en het dus teruggery na Atlantis waartydens een van die beskuldigdes erken het die motor is gesteel. Hulle is terug na Dasheka se huis waar almal oornag het. Een van die beskuldigdes het Dasheka gevra om vir sy ouers te sê die voertuig behoort aan hom. Dasheka het ingestem en die beskuldigde se ouers ook gevra of hy die motor by hulle kon parkeer. Dasheka se vonnis is versag aangesien hy ŉ eerste oortreder is, twee kinders het, skuld erken en berou getoon het. Hy was ook reeds 10 maande in aanhouding en het nie die hof se tyd gemors nie. Lees alle vorige berigte oor Dion Dumas op Maroela Media.